Μεθυσμένη γαλοπούλα με κάστανα και ξερά φρούτα
Μελωμένο και ζουμερό, γρήγορο και ιδιαίτερο το σημερινό μας φαγητό. Δίπλα του ταιριάζει ένα αφράτο και σπυρωτό μπασμάτι.
700 γρ. στήθος γαλοπούλας, 1 μεγάλο κρεμμύδι, σε ψιλά καρέ, 2 σκελίδες σκόρδου, λιωμένες (ή όσο σκόρδο θέλουμε), 1 φλιτζ. τσαγιού Μαυροδάφνη (ή άλλο γλυκό κρασί της αρεσκείας μας, ακόμα και λευκό), 250 γρ. κάστανα βρασμένα και καθαρισμένα *, χυμός από 1 πορτοκάλι, 250 γρ. ξερά βερίκοκα ή δαμάσκηνα ή χουρμάδες (ή ανάμεικτα), χωρίς κουκούτσια, 60 ml ελαιόλαδο, αλάτι, πιπέρι φρεσκοτριμμένο
Για να φτιάξουμε μεθυσμένη γαλοπούλα με κάστανα και ξερά φρούτα, αρχικά βάζουμε, τα ξερά φρούτα, σε ένα μπολ και τα σκεπάζουμε με ζεστό νερό. Τα αφήνουμε να μουλιάσουν μέχρι να τα χρειαστούμε.Στη συνέχεια, κόβουμε τη γαλοπούλα σε λωρίδες πάχους περίπου 1-2 εκ. Σε μια φαρδιά κατσαρόλα, ζεσταίνουμε σε μέτρια προς δυνατή φωτιά, το ελαιόλαδο και μόλις κάψει βάζουμε τα κομμάτια της γαλοπούλας και το κρεμμύδι. Σοτάρουμε για 4-5 λεπτά μέχρι να ροδίσει η γαλοπούλα και να μαραθεί λίγο το κρεμμύδι. Προσθέτουμε το σκόρδο και αλατοπίπερο και σοτάρουμε για άλλο 1 λεπτό. Προσθέτουμε τον χυμό πορτοκαλιού και το κρασί.Μόλις κοχλάσει το υγρό σκεπάζουμε την κατσαρόλα και βράζουμε για περίπου 10 λεπτά ή μέχρι να γίνει το φαγητό. Αν στο μεταξύ χρειαστεί, προσθέτουμε ελάχιστο ζεστό νερό. Ξεσκεπάζουμε την κατσαρόλα, προσθέτουμε τα ξερά φρούτα (σουρωμένα) και τα κάστανα και μαγειρεύουμε για 3-4 λεπτά επιπλέον, ίσα να μαλακώσουν τα ξερά φρούτα. Δοκιμάζουμε το αλατοπίπερο, γιατί με την προσθήκη των ξερών φρούτων μπορεί να έχει γλυκάνει αρκετά.Συνοδεύουμε, τη μεθυσμένη γαλοπούλα με κάστανα και ξερά φρούτα, ζεστό με ρύζι της αρεσκείας μας (ταιριάζει πολύ το μπασμάτι, που, αν θέλουμε, εμπλουτίζουμε με κουκουνάρια καβουρδισμένα).
Γαλοπούλα,Κάστανα,Ξερά φρούτα